SKRIFTLIG FORESPØRGSEL E-1360/01

af Bartho Pronk (PPE-DE) til Kommissionen

(7. maj 2001)

Om: Støtte fra den Europæiske Socialfond (ESF) i perioden 1994-1999

Den 29. marts 2001 blev der i Nederlandene forelagt en interimsbetænkning om støtten fra Den Europæiske Socialfond i perioden 1994-1999, også kaldet Koning-rapporten. Undersøgelsen var bestilt af social- og arbejdsminister Vermeend. I begyndelsen af april forelagde ministeren rapporten for Andetkammeret.

1. Er Kommissionen bekendt med denne rapport?

2. Har den efter Kommissionens mening konsekvenser, såvel for så vidt angår gennemførelsen af aftalerne for den nye periode, som for godkendelse af den gamle periode?

Den nederlandske regering har til hensigt fremover at lade forvaltningen af ESF-midlerne gå over et agentur.

3. Social- og arbejdsministeren har udtalt, at Kommissionen støtter dette. Er det tilfældet?

I en tidligere skriftlig forespørgsel (E-0129/00(1) af 27.1.2000) har jeg allerede stillet spørgsmål om ESF-gennemførelsesenheden og beskæftigelsesforvaltningen.

4. Har Kommissionen ændret holdning på baggrund af Koning-rapporten? I svaret på ovennævnte forespørgsel fastslår Kommissionen, at den har ansvaret for at sikre, at ESF-programmet gennemføres på transparent, effektiv og korrekt måde i overensstemmelse med den gældende forordning.

5. Mener Kommissionen, at den i tilstrækkeligt omfang har levet op til dette ansvar?

På ovennævnte skriftlige forespørgsel svarede Kommissionen desuden, at den forhandler med de nederlandske myndigheder for at sikre, at gennemførelseskapitlerne i enhedsprogrammeringsdokumentet er en tilstrækkelig garanti for dette.

6. Er forhandlingerne med de nederlandske myndigheder nu afsluttet?

Kan Kommissionen i bekræftende fald oplyse, hvilke resultater, forhandlingerne førte til?

I konklusionen til kapitel 5.6. i Koning-interimsrapporten tales om salderinger, hvor en positiv ESF-likviditetssaldo er salderet med en negativ likviditetssaldo for beskæftigelsesforvaltningen.

7. I hvilken udstrækning betragter Kommissionen disse salderinger for mulige?

8. Har Kommissionen til hensigt at gå imod dette i den kommende periode?

Hvordan påtænker den i givet fald at gøre det?

(1) EFT C 303 E af 24.10.2000, s. 145.

Svar afgivet på Kommissionens vegne af Anna Diamantopoulou

(27. juni 2001)

1. Kommissionen har læst Koning-interimsrapporten meget omhyggeligt. Overordnet set bekræfter den resultaterne af Kommissionens egne undersøgelser.

2. Koning-rapporten drejer sig udelukkende om den foregående programmeringsperiode (1994-1999), og den indeholder ikke anbefalinger vedrørende den nuværende periode (2000-2006). For den periodes vedkommende er forordningerne om strukturfondene under alle omstændigheder blevet ændret betragteligt, navnlig for at sikre en mere rigoristisk forvaltning af de økonomiske midler. Selv om Kommissionen mener, at resultaterne af Koning-rapporten skal tages i betragtning først og fremmest i Nederlandene, mener den dog også, at Koning-rapporten indeholder nyttige supplerende oplysninger, som kan anvendes i forbindelse med den fremtidige forvaltning af strukturfondene.

3. og 4. Den nederlandske regering er ansvarlig for valget af gennemførelsesstruktur for programmerne under Den Europæiske Socialfond (ESF). Dens beslutning om at oprette et agentur, som skal gennemføre programmet, er faktisk blevet hilst velkommen af Kommissionen. Kommissionen har ikke ændret holdning på baggrund af Koning-rapporten. Kommissionen hilser også den nederlandske regerings beslutning om at lade social- og arbejdsministeren være direkte ansvarlig for agenturet velkommen.

5. Det nederlandske mål 3 enhedsprogrammeringsdokument, som Kommissionen godkendte i. august 2000, indeholder en detaljeret beskrivelse af den omfattende kontrolstruktur, som de nederlandske myndigheder har lovet at etablere. Regeringens beslutning om at gøre den afdeling, som gennemfører ESF, til et regeringsagentur giver en yderligere garanti mod uregelmæssigheder. Men både Kommissionen og de nederlandske myndigheder ved naturligvis, at agenturet skal stå sin prøve i forbindelse med sit arbejde. I den nuværende programmeringsperiode kan Kommissionen kun foretage foreløbige udbetalinger til den nederlandske regering på grundlag af bekræftede fakturaer vedrørende projekter, som er blevet gennemført. Kommissionen undersøger nøje de bekræftede fakturaer for fejl og mangler og sikrer således, at projekterne gennemføres på transparent, effektiv og korrekt måde i overensstemmelse med den gældende forordning.

6. I december 2000 oprettede Kommissionen og de nederlandske myndigheder en fælles arbejdsgruppe, som mødes regelmæssigt. Indtil videre har det ikke været muligt at nå til nogle endelige resultater, da mange af de endelige kontrolresultater endnu ikke foreligger. Kommissionen er dog tilfreds med den måde, hvorpå samarbejdet med de nederlandske myndigheder gennemføres.

7. De salderingsproblemer, der henvises til i afsnit 5.6 i Koning-interimsrapporten, skyldes, at Arbeidsvoorziening (den offentlige arbejdsformidling) ikke havde indsat ESF-støtten på en separat bankkonto. Kommissionen insisterer på, at man sikrer, at fremtidige ordninger er transparente, hvilket ikke var tilfældet i forbindelse med den tidligere ordning.

8. I slutningen af 1998 var denne salderingspraksis ved hjælp af en enkelt konto allerede blevet stoppet af Arbeidsvoorziening selv. Så vidt Kommissionen ved, har de nederlandske myndigheder ingen planer om at genindføre saldering af ESF-beløb med nationale midler.